Ûnser frûntlich gruos vor, lieben getrûwen. Ir sind die, zuo denen wir allezit
sunder guot zuoversicht haben in sachen so ûns anligende sint. Als ist war,
das vil hodler und fûrkoeuffer sint ufferstanden, die einer armen gemeind
im land an allen enden trang, kumber und gebresten an allen dingen
so man niessen oder bruchen sol, zuoziechend, das aber unbillichen zelidenne
ist. Sunder in disem iar, wand leider an vil vil enden grosser gebrest
an korn, win und andren dingen von misswachs und dem wetter
sich eroeget hat. Nu woelten wir gern einen waeg antreffen, da durch
ein armi gemeind by gelichem kouff moechte gestan. So merkgen und
vernemen wir als vil sachen, da durch wir geirret werden, das wir
volkomen end und besliessen in den sachen nit finden moegen. Sunderlich
ist ein sach, die ûns irrung bringet, nemlich, das ûnser saltz lûte
und villicht ouch ander den oeberlendnern so vil saltzes nachfuerend,
das die ûns noch andern lûten weder ziger, kaes, anken noch ander
ding nit zuofuerend, als das vor ziten beschechen ist. Semlichs und
andern gebresten wir gern mit unserem rat verkomen woelten,
und bitten ûch darumb ernstlich, den sachen, sunderlich von des
saltzes wegen, nachzegedenkend, und das ir unser erbern treffenlichi
bottschaft, uff nu suntag ietz kûnftig in ûnser statt habend,
uff mornodes mentag zuo den sachen zegriffend, und ûns zehelffend,
wie semlich fûr kouffen und gebrest hingeleit werde, haran erzoegend
ir ûns sunder liebi und dienst. Item, wir haben ouch in sunderheit
vernomen, wie das Peter Jud ettwan vil ankgen bestellet hab
bi ûch oder in Oberland, an welhem end das sy, wûssen wir nit
eigenlich, und meine, semlichen ankgen in welsche land zefuorend.
Bitten wir ûch, mit flis dar uff zesechend, und dem nach zefragend.
Und befundend ir, wo semlicher ank stande, das ir den verheftend[7]
oder uffhabend untz fûr ûns, sunderlich ob ir moegend zebe-
sorgend, das der angk noch ander nit gen Friburg in oder in
die welsche land als groblich gefueret werd. Datum uff fritag
nach exaltationis sancte crucis etc. xxviij°.
Schultheis und rat
ze Bern